วิตกอุปทานล้นตลาดกดน้ำมันดิบปิดปรับลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (22 ก.ย.) เนื่องจากนักลงทุนวิตกยังคงวิตกกังวลเกี่ยวกับภาวะอุปทานน้ำมันล้นตลาด นอกจากนี้ ความไม่แน่นอนเกี่ยวกับเศรษฐกิจในจีนและสหรัฐ ยังได้สร้างความกังวลต่ออุปสงค์น้ำมันในประเทศดังกล่าว 
23 ก.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนต.ค.ลดลง 85 เซนต์ หรือ 1.8% ปิด (22 ก.ย.) ที่ 45.83 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนพ.ย.เพิ่มขึ้น 16 เซนต์ หรือ 0.3% ปิดที่ 49.08 ดอลลาร์/บาร์เรล
นักลงทุนยังคงวิตกกังวลเกี่ยวกับภาวะอุปทานน้ำมันดิบล้นตลาด โดยแม้ว่าสำนักงานสารสนเทศด้านการพลังงานของสหรัฐ (EIA) ระบุว่าสต็อกน้ำมันดิบในรอบสัปดาห์ที่สิ้นสุดวันที่ 11 ก.ย.ของสหรัฐ ลดลง 2.1 ล้านบาร์เรล สู่ระดับ 455.9 ล้านบาร์เรล แต่ตัวเลขดังกล่าวยังถือว่าอยู่ในระดับที่สูงมากเมื่อพิจารณาจากสถิติ
นอกจากนี้ สัญญาน้ำมันดิบยังได้รับแรงกดดันจากสกุลเงินดอลลาร์ที่แข็งค่าขึ้นเมื่อเทียบกับสกุลเงินหลักๆ หลังจากเจ้าหน้าที่ระดับสูงของธนาคารกลางสหรัฐ (เฟด) ได้ออกมาย้ำกระแสคาดการณ์เกี่ยวกับการปรับขึ้นอัตราดอกเบี้ย
ผลการสำรวจวาณิชธนกิจจำนวน 13 แห่งโดยหนังสือพิมพ์วอลล์สตรีท เจอร์นัล พบว่า วาณิชธนกิจเหล่านี้ได้ปรับลดคาดการณ์ราคาน้ำมันลงต่ำกว่าระดับ 60 ดอลลาร์ต่อบาร์เรลจนถึงปีหน้า ท่ามกลางภาวะปริมาณน้ำมันล้นตลาด โดยผลสำรวจระบุว่า ราคาเฉลี่ยน้ำมันดิบเบรนท์จะลดลง 9 ดอลลาร์ สู่ระดับ 58.70 ดอลลาร์ต่อบาร์เรล เมื่อเทียบกับการสำรวจเมื่อเดือนที่แล้ว
นอกจากนี้ วาณิชธนกิจยังได้ปรับลดคาดการณ์ราคาเฉลี่ยน้ำมันดิบ WTI ลง 9 ดอลลาร์ สู่ระดับ 54.40 ดอลลาร์ต่อบาร์เรล เมื่อเทียบกับการสำรวจเมื่อเดือนที่แล้ว